
NOLIKUMS IEPIRKUMAM 
“Siltumapgādes sistēmas integrācijas pakalpojumi prototipēšanas kameru izveidei” iepirkuma ID nr. 2026/10-2

1. Pasūtītājs: SIA “PRO Timber”, juridiskā adrese: Kuldīgas nov., Padures pag., "Ausmiņas", LV-3321. reģistrācijas numurs  40203586332.
2. Iepirkuma priekšmeta apraksts
2.1. [bookmark: _GoBack]Siltumapgādes sistēmas integrācijas pakalpojumi prototipēšanas kameru izveidei, nodrošinot siltumtrašu izveidi un pieslēgšanu no siltumpunkta uz divām žāvēšanas kamerām (refrižeratora tipa jūras konteineri) atbilstoši tehniskajai specifikācijai (Pielikums Nr. 1).
2.2. Iepirkums tiek veikts Eiropas Savienības Eiropas Reģionālās attīstības fonda projekta „MVU inovatīvas uzņēmējdarbības attīstība”, projekta identifikācijas numurs 1.2.3.1/1/23/I/001 (turpmāk - Projekts), kas apstiprināts ar Centrālās finanšu un līguma aģentūras 2023. gada 15.septembra lēmumu Nr. 39-2-10/5828 un īstenots saskaņā ar 2023.gada 26.septembra noslēgto vienošanos par projekta īstenošanu  Eiropas Savienības kohēzijas politikas programmas 2021.-2027. gadam 1.2.3. specifiskā atbalsta mērķa “Veicināt ilgtspējīgu izaugsmi, konkurētspēju un darba vietu radīšanu MVU, tostarp ar produktīvām investīcijām” 1.2.3.1. pasākuma “Atbalsts MVU inovatīvas uzņēmējdarbības attīstībai” ietvaros.
2.3. Līguma izpildes vieta: Salaspils novads, Salaspils pagasts, "Lindes", LV-2118
2.4. Līguma izpildes termiņš – 3 (trīs) mēneši, skaitot no iepirkuma līguma noslēgšanas.
2.5. Pakalpojums nepieciešams SIA “PRO Timber” prototipēšanas projektā paredzēto aktivitāšu īstenošanai.
3. Iepirkuma priekšmeta apraksts:
3.1. Pakalpojuma apraksts pievienots tehniskajā specifikācijā (Pielikums Nr.1)
4. Pakalpojuma izpildes nosacījumi: 
4.1. Pakalpojuma priekšmets – atbilstoši tehniskajai specifikācijai.
4.2. Apmaksas nosacījumi:
4.2.1. Apmaksa tiek veikta pēc Līguma priekšmeta pakalpojuma veikšanas un pārbaudes (izmēģinājuma ekspluatācijas) pabeigšanas un darbu nodošanas - pieņemšanas akta parakstīšanas, 30 (trīsdesmit) dienu  laikā.
4.2.2. Gadījumā ja izmēģinājuma ekspluatācijas laikā tiek konstatēts, ka veiktais pakalpojums neatbilst Iepirkuma specifikācijai un Izpildītājs trūkumus nevar novērst divu nedēļu laikā, līgums tiek izbeigts. Izmēģinājuma ekspluatācijai ir paredzētas divas nedēļas, kas ietilpst līguma izpildes termiņā. Pasūtītājs pirms izmēģinājuma ekspluatācijas nodrošina siltumnesēju un sistēmas uzpildi
5. Vispārējās prasības pretendentam
5.1. Pretendents iesniedz apliecinājumu par sekojošo:
5.1.1. Nav pasludināts Pretendenta maksātnespējas process;
5.1.2. Nav apturēta vai pārtraukta Pretendenta saimnieciskā darbība;
5.1.3. Nav uzsākta tiesvedība par Pretendenta bankrotu;
5.1.4. Līdz līguma izpildes paredzamajam beigu termiņam Pretendents netiks likvidēts;
5.1.5. Attiecībā uz Pretendentu nav noteiktas starptautiskās vai nacionālās sankcijas atbilstoši Starptautisko un Latvijas Republikas nacionālo sankciju likuma 11.¹ panta prasībām.
5.1.6. Pretendents neatrodas interešu konfliktā atbilstoši Ministru kabineta 2017. gada 28. februāra noteikumu Nr. 104 "Noteikumi par iepirkuma procedūru un tās piemērošanas kārtību pasūtītāja finansētiem projektiem" 12.punktam.
5.2. Pretendents atbilst šādām prasībām:
5.2.1. Pretendenta finanšu apgrozījums iepriekšējā gadā, par kuru iesniegts gada pārskats, ir vismaz 20 000 EUR (divdesmit tūkstoši euro) - Pasūtītājs pretendenta atbilstību apgrozījuma prasībai pārbauda publiski pieejamajos reģistros un datubāzēs. Ja nepieciešamā informācija tajos nav pieejama, Pasūtītājs pieprasa pretendentam iesniegt prasības izpildi apliecinošu dokumentu.
6. Piedāvājuma iesniegšana
6.1. Piedāvājums brīvā formā jāiesniedz elektroniski, nosūtot elektroniski parakstītu dokumentu uz Pasūtītāja e-pasta adresi: protimber@inbox.lv, līdz Publikāciju vadības sistēmā norādītajam piedāvājumu iesniegšanas termiņam. 
6.2. Iesniedzot piedāvājumu, pretendents apliecina, ka ir iepazinies ar nolikumu un tehnisko specifikāciju, izprot piedāvātā risinājuma izpildei nepieciešamo darbu apjomu un piedāvājuma cenā ir iekļāvis visus tā īstenošanai nepieciešamos materiālus un darbus.
6.3. Piedāvājumā jānorāda piedāvājuma cena EUR bez PVN, atsevišķi PVN, un piedāvājuma kopējo summu ar PVN, ietverot visas ar pakalpojumu veikšanu saistītās izmaksas.
6.4. Piedāvājumā jānorāda dokumenta sagatavošanas datums, vieta, numurs, kā arī Piedāvājuma sagatavotāja amats, paraksts, paraksta atšifrējums, uzņēmuma zīmogs (ja piemērojams).
6.5. Ieinteresētie piegādātāji jautājumus par nolikumu un tehnisko specifikāciju var iesniegt rakstveidā uz e-pasta adresi protimber@inbox.lv. Pasūtītājs atbildes publicē pie iepirkuma dokumentācijas Iepirkumu uzraudzības biroja tīmekļvietnē, neatklājot jautājuma iesniedzēju.
6.6. Esošā objekta apskate nav obligāta prasība, bet Pasūtītājs nodrošina visiem ieinteresētajiem piegādātājiem iespēju pirms piedāvājuma iesniegšanas apskatīt objektu, ja piegādātājs to uzskata par nepieciešamu, kā arī iepazīties ar esošajām iekārtām un pieslēgumiem un veikt nepieciešamos mērījumus. Apskati piesaka pa e-pastu protimber@inbox.lv.
6.7. Objekta apskatē vai saziņā sniegtos precizējumus, kas ietekmē iepirkuma apjomu vai piedāvājuma cenu, Pasūtītājs publicē pie iepirkuma dokumentācijas, lai tie būtu vienādi pieejami visiem interesentiem
7. Piedāvājuma vērtēšanas kritēriji
7.1. Atbilstoši Ministru kabineta noteikumiem Nr.104 “ Noteikumi par iepirkuma procedūru un tās piemērošanas kārtību pasūtītāja finansētajiem projektiem” vērtēšanas kritērijs ir nolikuma un tehniskās specifikācijas prasībām atbilstošs piedāvājums ar viszemāko kopējo cenu bez PVN.
8. Piedāvājumu vērtēšana
8.1. Pasūtītājs ir tiesīgs uzaicināt uz sarunām Pretendentus, kuri iesnieguši atbilstošus piedāvājumus. Sarunu laikā Pasūtītājs ir tiesīgs lūgt Pretendentus skaidrot, papildināt vai uzlabot iesniegtos piedāvājumus, atbilstoši Ministru kabineta 2017. gada 28. februāra noteikumi Nr. 104 "Noteikumi par iepirkuma procedūru un tās piemērošanas kārtību pasūtītāja finansētiem projektiem". 26.punktam. Pretendentu uzaicināšana uz sarunām ir Pasūtītāja izvēles tiesība, nevis pienākums.
8.2. Ne vēlāk kā piecu darbdienu laikā pēc lēmuma pieņemšanas par iepirkuma līguma slēgšanu Pasūtītājs informē Pretendentus par pieņemto lēmumu un tā pamatojumu. 

Pielikums Nr.1 
Tehniskā specifikācija.

Darba uzdevums:
Prototipēšanas pakalpojumi

Siltumapgādes sistēmas integrācijas pakalpojumi prototipēšanas kameru izveidei, nodrošinot siltumtrases izveidi un pieslēgšanu no siltumpunkta uz divām žāvēšanas kamerām.
Pieļaujama lietotu cauruļvadu izmantošana, ja tie atbilst šīs tehniskās specifikācijas prasībām, tostarp prasībām par rūpniecisko siltumizolāciju, darba spiedienu un temperatūru.
 Novietojums – Siltumpunkts atrodas starp abām žāvēšanas kamerām, kas novietotas gareniski gar siltumpunkta malām. 
Paredzēt “divcauruļu” sistēmas risinājumu.
Paredzēt iespēju žāvēšanas kameras darbināt gan autonomi, gan arī vienlaicīgi.
Centrālo cauruļvadu diametri robežās no 100 līdz 125mm. (rūpnieciski siltināti)
Pieslēguma (siltummainim u.c.) cauruļvadu diametri robežās no 40 līdz 80mm (rūpnieciski siltināti)
Sistēmai un tās komponentiem jābūt piemērotiem darbam pie maksimālā darba spiediena 6 bar un maksimālās siltumnesēja temperatūras 120 °C
Siltumnesējs – jāparedz iespēja izmantot šādus siltumnesējus - ūdeni, antifrīzu un tosolu. (siltumnesēja piegāde un sistēmas uzpilde neietilpst cenā)
Katrai pieslēguma caurulei paredzēt vārstu (kopā 4 vārsti)
Plānotais centrālo cauruļvadu pieslēguma augstums 2,5-3,0m (var tikt precizēts)
Piedāvājuma cenā iekļauj tehniskajai specifikācijai atbilstoša risinājuma izstrādi un visus tā īstenošanai nepieciešamos materiālus, montāžas un pārbaudes darbus, izņemot siltumnesēja piegādi un sistēmas uzpildi. Atsevišķs tehniskā risinājuma apraksts piedāvājumā nav jāiesniedz.
Izpildītājs nodrošina 24 (divdesmit četru) mēnešu garantiju saviem veiktajiem darbiem, piegādātajām iekārtām, materiāliem un izstrādātajiem tehniskajiem risinājumiem, tostarp lietotām iekārtām un materiāliem, no nodošanas–pieņemšanas akta parakstīšanas dienas.
Garantijas laikā Izpildītājs par saviem līdzekļiem novērš defektus, kas radušies nekvalitatīvu darbu, materiālu, iekārtu vai tehnisko risinājumu dēļ. Garantija neattiecas uz normālu nolietojumu un bojājumiem, kas radušies neatbilstošas lietošanas, Pasūtītāja vai trešo personu neatbilstošas montāžas, pieslēgšanas vai pārveidošanas dēļ.

